घाघरे के अंदर बंधी थैली में छिपाकर लातीं, कोई बर्तन बेचने के बहाने उड़ाती गहने
हाल ही में मुंबई पुलिस ने इन लुटेरी महिला गैंग का पर्दाफाश किया। जो दिल्ली से मुंबई जाकर शोरूसम से मंहगी ड्रेसेज की चोरी करती थीं।
चार महिलाएं, जिनका मकसद सिर्फ लड़कियों की महंगी ड्रेस चुराना है। शातिर इतनी कि कई साल तक पुलिस की आंखों में धूल झोंकती रहीं। चोरी का तरीका इतना गजब कि किसी को भनक भी न लगे। दिल्ली से मुंबई जाकर वो अपने काम को अंजाम देती थीं और बड़े-बड़े शोरूम से महंगी ड्रेस चुराकर फिर दिल्ली लौट आती थीं। इसका खुलासा तब हुआ, जब हाल ही में मुंबई पुलिस ने इन लुटेरी महिला गैंग का पर्दाफाश किया।
पुलिस अभी तक इनमें से सिर्फ एक को ही पकड़ पाई, जबकि तीन महिलाएं और गैंग में शामिल उनका ड्राइवर फरार हैं। ड्राइवर चारों महिलाओं में से एक का रिश्तेदार है। पुलिस ने गैंग के सभी लोगों पर चोरी का मामला दर्ज किया है।
मुंबई से लेकर दिल्ली तक खंगाले 70 सीसीटीवी फुटेज, तब पता चला
पुलिस का कहना है कि उनकी टीम ने लगभग 70 सीसीटीवी फुटेज को स्कैन किया और दिल्ली तक ट्रेस किया। गैंग को पकड़ने के लिए लोकल लोगों की मदद ली गई। तब जाकर इनके बारे में सुराग लग पाया।
डेढ़ लाख की ड्रेस चुराई तो हुआ खुलासा
इस गैंग के बारे में खुलासा उस वक्त हुआ, जब आरोपियों में से एक राजबाला ने मुंबई के काला घोड़ा स्थित एक स्टोर से 1.5 लाख रुपए की एक डिजाइनर ड्रेस चुरा ली। शाम को दुकान बंद करते समय दुकान के मालिक और कर्मचारियों को चोरी की जानकारी हुई। 36 साल की राजाबाला ने पुलिस को बताया कि उनका गैंग इससे पहले बांद्रा, खार, जुहू, काला घोड़ा और कोलाबा के स्टोर से महंगे डिजाइनर कपड़े चुराता रहा है।
चोरी के मिशन काे पूरा करने के लिए सबकी भूमिकाएं अलग
इस गैंग के पांचों सदस्यों ने अपनी भूमिका और जिम्मेदारियों को बांट रखा था। अपने रोल के अनुसार खुद को डिवाइड करके ये चोरी को अंजाम देते थे। जैसे एक का काम कर्मचारियों और मालिक को बातचीत में उलझाना था। दूसरे और तीसरे का काम उनका ध्यान भटकाना और चौथे सदस्य का काम उस दौरान चोरी करना था। जबकि ड्राइवर का काम इन चारों महिलाओं को सुरक्षित ठिकाने तक पहुंचाना था।
स्टोरी में आगे बढ़ने से पहले पोल पर अपनी राय देते चलिए...
एक बार में 8 किलो तक कपड़े चुरा लेते थे
चोरी करने वाली अपनी कमर पर प्लास्टिक का थैला बांधती थी, जो उसके पैरों के बीच रहता था। फिर उसके ऊपर वो साड़ी या घाघरा पहन लेती। चोरी किए गए कपड़ों को वह शातिर तरीके से प्लास्टिक की थैली में रख देती, जिससे किसी को कुछ भी शक नहीं होता। इस तरह चोरी करने वाली महिला एक बार में 8 किलो तक के कपड़े चुराकर ले जाती थी। एक पुलिस अधिकारी के मुताबिक, सभी पांचों आरोपियों की पहले से आपराधिक पृष्ठभूमि रही है।
चोरनियों के गैंग की ही तरह कुछ और महिला लुटेरी गैंग के बारे में जान लेते हैं, जिनके तरीके भी काफी अजूबे रहे।
लुटेरी महिलाएं जो नशा सुंघाती और गहने ले उड़तीं 
6 महीने पहले छत्तीसगढ़ के बिलासपुर में महिला चोरों के गैंग ने एक महिला को बेहोश कर उसके गहने चुरा लिए थे। बर्तन बेचने के बहाने दो महिलाएं पीड़ित के घर आईं और उन्हें पकड़कर नशीला पदार्थ सुंघाकर बेहोश कर दिया और सोने-चांदी के गहने लेकर चंपत हो गईं। ये गैंग अनजान महिलाओं को अपना टारगेट बनाता। वो गहने और बर्तन दिखाने के बहाने उन्हें घर में ले जाती और फिर नशीला पदार्थ सुंघा देतीं।
शोरूम की रेकी करतीं और फिर चुरातीं गहने
राजस्थान के भरतपुर शहर में महिला चोरों के एक गैंग ने काफी उत्पात मचाया था। वो शहर के दुकानदारों और ज्वेलर्स को अपना निशाना बनाती थीं। तीन महिलाओं का गैंग कहीं भी चोरी करने से पहले उस जगह की रेकी करतीं। फिर घटना को अंजाम देती। बीके ज्वेलरी शोरूम से उन्होंने 12 लाख रुपए की कीमत ज्वेलरी चोरी की थी।
चलती बस में महिलाओं को लूटने वाली गैंग
पिछले साल जम्मू-कश्मीर पुलिस ने श्रीनगर में महिला चोर गैंग का पर्दाफाश किया था। महिला चोर गैंग चलती बस में महिलाओं को अपना टारगेट बनाती थीं। सौरा के रहने वाले शौकत अहमद ने थाने में शिकायत की थी, जिसमें कहा गया था कि वह अपनी पत्नी के साथ एक स्थानीय बस में राजबाग से सौरा जा रहे थे। उस दौरान बस में तीन अज्ञात नकाबपोश महिलाएं भी सफर कर रही थीं। बस उतरने के बाद उनकी पत्नी के हाथ से एक सोने की चूड़ी गायब मिली। जांच के दौरान तीन संदिग्धों को पकड़ा गया और उनसे पूछताछ की गई। पूछताछ के दौरान, संदिग्धों ने अपना अपराध कबूल कर लिया और उन्होंने जिस जगह बताया वहां से सोने की चूड़ी बरामद की गई।